## Pravilnik o načinu obračunavanja i plaćanja te izvješćivanja o prihodu obveznog zdravstvenog osiguranja po osnovi obveznog osiguranja od automobilske odgovornosti

### NN 132/2012 (30.11.2012.), Pravilnik o načinu obračunavanja i plaćanja te izvješćivanja o prihodu obveznog zdravstvenog osiguranja po osnovi obveznog osiguranja od automobilske odgovornosti

MINISTARSTVO FINANCIJA

2820

Na temelju članka 53. stavak 8. Zakona o obveznom zdravstvenom osiguranju (»Narodne novine«, broj, 150/08, 94/09, 153/09, 71/10, 139/10, 49/11, 22/12, 57/12, 90/12 – Odluka Ustavnog suda Republike Hrvatske i 123/12) ministar financija donosi

PRAVILNIK

O NAČINU OBRAČUNAVANJA I PLAĆANJA TE IZVJEŠĆIVANJA O PRIHODU OBVEZNOG ZDRAVSTVENOG OSIGURANJA PO OSNOVI OBVEZNOG OSIGURANJA OD AUTOMOBILSKE ODGOVORNOSTI

I. OPĆE ODREDBE

Članak 1.

Ovim se Pravilnikom propisuje način plaćanja, obračunavanja i izvješćivanja i druga pitanja vezana uz prihod obveznoga zdravstvenog osiguranja po osnovi obveznog osiguranja od automobilske odgovornosti iz članka 53. stavak 1. točka 10. Zakona o obveznom zdravstvenom osiguranju (dalje u tekstu: Zakon).

Članak 2.

(1) Pojedini pojmovi, u smislu ovoga Pravilnika, imaju sljedeće značenje:

1. »društvo za osiguranje« je društvo koje poslove osiguranja od automobilske odgovornosti obavlja sukladno odredbama posebnih propisa koji uređuju pitanja vezana uz obvezno osiguranje od automobilske odgovornosti,

2. »osiguranje od automobilske odgovornosti« je osiguranje vlasnika, odnosno korisnika vozila od odgovornosti za štete nanesene trećim osobama,

3. »premija osiguranja« je novčani iznos koji ugovaratelj osiguranja plaća osiguravatelju na temelju sklopljenog Ugovora o osiguranju, a sastoji se od funkcionalne premije i režijskog dodatka,

4. »funkcionalna premija« je dio premije osiguranja namijenjen za naknadu šteta i isplatu ugovorenih iznosa te za preventivu,

5. »režijski dodatak« je dio premije osiguranja koji služi za pokriće troškova obavljanja djelatnosti osiguranja,

6. »obračunsko razdoblje« je vremensko razdoblje od prvog do posljednjeg dana u mjesecu za koje društvo za osiguranje obračunava prihod obveznoga zdravstvenog osiguranja po osnovi obveznog osiguranja od automobilske odgovornosti.

(2) Odnos funkcionalne premije i režijskog dodatka u ukupnoj premiji osiguranja utvrđuje osiguravatelj, sukladno posebnim propisima.

II. OBVEZNICI OBRAČUNAVANJA I PLAĆANJA

Članak 3.

(1) Obveznik obračunavanja i plaćanja prihoda po osnovi obveznog osiguranja od automobilske odgovornosti prema članku 53. stavak 3. i 4. Zakona je društvo za osiguranje.

(2) Obveznik obračunavanja i plaćanja razlike za uplatu između obračunanih i plaćenih mjesečnih obveza i konačnog obračuna sukladno članku 53. stavak 6. Zakona je društvo za osiguranje.

III. OSNOVICA I STOPA ZA OBRAČUN MJESEČNE OBVEZE, ROK ZA UPLATU TE NAČIN PLAĆANJA I IZVJEŠĆIVANJA O MJESEČNIM OBVEZAMA

Članak 4.

(1) Društvo za osiguranje prema članku 53. stavak 3. Zakona dužno je obračunati prihod po osnovi obveznog osiguranja od automobilske odgovornosti (dalje u tekstu: obveza) za svako obračunsko razdoblje u visini od 4% naplaćene funkcionalne premije osiguranja tijekom obračunskog razdoblja.

(2) Obračunana obveza iz stavka 1. ovog članka predstavlja predujam naknade prouzročene štete Hrvatskom zavodu za zdravstveno osiguranje (dalje u tekstu: Zavod) u slučajevima iz članka 113. Zakona koju su prouzročili vlasnici, odnosno korisnici osiguranih motornih vozila.

(3) Obračunanu obvezu iz stavka 1. ovog članka društvo za osiguranje obvezno je do 10. dana u mjesecu za prethodni mjesec uplatiti u korist računa prihoda obveznoga zdravstvenog osiguranja po osnovi obveznog osiguranja od automobilske odgovornosti na način kako je to propisano Naredbom o načinu uplaćivanja prihoda proračuna, obveznih doprinosa te prihoda za financiranje drugih javnih potreba za godinu u kojoj se uplata obavlja te o obračunanoj i uplaćenoj obvezi izvijestiti nadležnu ispostavu Porezne uprave prema svom sjedištu, do 15. dana u mjesecu za prethodni mjesec.

IV. GODIŠNJI OBRAČUN OBVEZE

Članak 5.

(1) Nakon sastavljanja konačnog obračuna, kako je propisano člankom 53. stavak 6. Zakona, a kojega su društva za osiguranje i Zavod dužni sastaviti najkasnije do roka za podnošenje godišnjeg izvješća iz stavka 2. ovoga članka društvo za osiguranje dužno je sastaviti izvješće o izvršenom godišnjem obračunu uplaćenih mjesečnih obveza i stvarnih troškova Zavoda.

(2) Godišnje izvješće društvo za osiguranje predaje nadležnoj ispostavi Porezne uprave prema svom sjedištu najkasnije do 30. travnja tekuće kalendarske godine za prethodnu kalendarsku godinu.

(3) Ukoliko prema godišnjem obračunu postoji obveza za uplatu društvo za osiguranje obvezno je uplatiti utvrđenu razliku u korist računa prihoda obveznoga zdravstvenog osiguranja po osnovi obveznog osiguranja od automobilske odgovornosti najkasnije do roka za podnošenje godišnjeg obračuna.

(4) Ukoliko je prema godišnjem obračunu utvrđeno da je društvo za osiguranje tijekom godine uplatilo više nego što je stvarni trošak Zavoda više uplaćena sredstva vratiti će se na njegov račun otvoren kod poslovne banke ili će predstavljati predujam za podmirivanje budućih obveza.

(5) Zavod je dužan dostaviti nadležnoj ispostavi Porezne uprave prema sjedištu društva za osiguranje podatak o tome da li je ili nije s društvom za osiguranje izvršen konačni obračun i podatak o stvarnim troškovima koje su prouzročili vlasnici, odnosno korisnici osiguranih motornih vozila kod toga društva za osiguranje i to najkasnije do 30. travnja tekuće kalendarske godine za prethodnu kalendarsku godinu.

(6) Ukoliko konačni obračun nije izvršen nadležna ispostava Porezne uprave, temeljem podatka o obračunanim i plaćenim obvezama tijekom godine i stvarnih troškova Zavoda, u posebnom postupku rješenjem će, po službenoj dužnosti bez provedbe ispitnog postupka, pozivom na odredbe članka 53. stavak 7. Zakona, utvrditi stvarnu obvezu za uplatu ili pravo na povrat više uplaćene obveze.

(7) Ukoliko je rješenjem iz stavka 6. ovog članka utvrđeno pravo na povrat društvo za osiguranje može pisanim zahtjevom zatražiti povrat više uplaćenih sredstva na njegov račun otvoren kod poslovne banke i to u roku od 8 dana od dana izvršnosti predmetnog rješenja. Ukoliko društvo za osiguranje u navedenom roku ne dostavi zahtjev nadležnoj ispostavi Porezne uprave smatrat će se da više uplaćena sredstva predstavljaju predujam za podmirivanje budućih obveza.

V. NAČIN IZVJEŠĆIVANJA

Članak 6.

Društvo za osiguranje o obračunanoj i uplaćenoj obvezi izvještava nadležnu ispostavu Porezne uprave kako je to propisano člankom 4. stavak 3. ovog Pravilnika putem obrasca »Izvješće o obračunanom i uplaćenom mjesečnom predujmu – prihodu po osnovi obveznog osiguranja od automobilske odgovornosti u obračunskom razdoblju od \_\_\_\_\_\_\_ do \_\_\_\_\_\_, god. \_\_\_\_« – Obrazac FPO.

Članak 7.

(1) Obrazac FPO sadrži podatke o :

1. podnositelju izvješća – obvezniku obračunavanja i to naziv, adresa i OIB,

2. nadležnom područnom uredu i ispostavi Porezne uprave,

3. obračunskom razdoblju – mjesecu i godini na koji se odnose podaci na izvješću,

4. iznosu ukupno naplaćenih premija osiguranja tijekom obračunskog razdoblja,

5. postotnom udjelu funkcionalne premije osiguranja u ukupnoj premiji osiguranja,

6. iznosu naplaćenih funkcionalnih premija osiguranja tijekom obračunskog razdoblja,

7. iznosu utvrđenog mjesečnog predujma,

8. iznosu uplaćenog mjesečnog predujma,

9. mjestu i datumu sastavljanja izvješća,

10. imenu i prezimenu osobe koja je sastavila izvješće.

(2) Obrazac FPO potpisuje odgovorna osoba podnositelja izvješća, koja pečatom i potpisom ili naprednim elektroničkim potpisom jamči za istinitost i točnost iskazanih podataka.

(3) Obrazac FPO može se dostaviti ispisan putem računala, uz uvjet da sadržajem i oblikom u cijelosti odgovara obrascu koji je propisan ovim Pravilnikom.

(4) Obrazac FPO sastavni je dio ovoga Pravilnika.

Članak 8.

Društvo za osiguranje predaje godišnji obračun kako je to propisano člankom 5. stavak 2. ovog Pravilnika putem obrasca »Izvješće o godišnjem obračunu – prihodu po osnovi obveznog osiguranja od automobilske odgovornosti za godinu \_\_\_\_\_\_\_\_« – Obrazac FPO-K.

Članak 9.

(1) Obrazac FPO-K sadrži podatke o:

1. podnositelju izvješća – obvezniku obračunavanja i to naziv, adresa i OIB,

2. nadležnom područnom uredu i ispostavi Porezne uprave,

3. razdoblju (godini) na koju se odnose podaci na izvješću,

4. iznosu stvarnih troškova Zavoda koji su posljedica štete koju su prouzročili vlasnici odnosno korisnici osiguranih motornih vozila koji je utvrđen konačnim obračunom za izvještajnu godinu,

5 ukupnom iznosu uplaćenih predujmova tijekom izvještajne godine,

6. iznos za uplatu ili povrat koji predstavlja razliku između iznosa stvarnih troškova i iznosa uplaćenih predujmova tijekom izvještajne godine,

7. mjestu i datumu sastavljanja izvješća,

8. imenu i prezimenu osobe koja je sastavila izvješće.

(2) Ukoliko je na Obrascu FPO-K iskazan iznos za povrat obvezno se upisuje podatak o tome da li se traži povrat više uplaćenih sredstava i to na način da se u polje »POVRAT« upiše oznaka »X« i iznos te podatak o poslovnoj banci i broju računa otvorenog kod poslovne banke na koji će se izvršiti povrat ili podatak o tome da će više uplaćena sredstva predstavljati predujam za podmirivanje budućih obveza na način da se u polje »PREDUJAM« upiše oznaka »X« i iznos.

(3) Obrazac FPO-K potpisuje odgovorna osoba društva za osiguranje, koja pečatom i potpisom ili naprednim elektroničkim potpisom jamči za istinitost i točnost iskazanih podataka.

(4) Obrazac FPO-K može se dostaviti ispisan putem računala, uz uvjet da sadržajem i oblikom u cijelosti odgovara obrascu koji je propisan ovim Pravilnikom.

(5) Obrazac FPO-K sastavni je dio ovoga Pravilnika.

Članak 10.

Izvješća na Obrascima FPO i FPO-K smatraju se obračunskim prijavama, sukladno odredbama Općega poreznog zakona.

Članak 11.

Obračun zatezne kamate na iznos obveze koja nije plaćena u roku, utvrđivanje zastare prava na utvrđivanje i naplatu prihoda od obveznog osiguranja od automobilske odgovornosti, povrat više uplaćenih sredstava, postupak nadzora, i vođenje prekršajnog postupka prema članku 53. stavak 9. i 10. Zakona provodi Porezna uprava primjenjujući odredbe Općeg poreznog zakona.

IX. PRIJELAZNE I ZAVRŠNE ODREDBE

Članak 12.

(1) Odredbe ovog Pravilnika primjenjuju se s početkom obračuna i izvješćivanja za obračunsko razdoblje – mjesec u kojemu je Pravilnik stupio na snagu.

(2) Iznimno od odredbe stavka 1. ovog članka za razdoblje od 1. studenog do 14. studenog 2012. primjenjuju se odredbe Pravilnika o načinu plaćanja i izvješćivanja te postupku i ovlaštenju za nadzor obračunavanja i plaćanja prihoda po osnovi obveznog osiguranja od automobilske odgovornosti (»Narodne novine«, broj 118/09)

(3) Stupanjem na snagu ovog Pravilnika prestaje važiti Pravilnik o načinu plaćanja i izvješćivanja te postupku i ovlaštenju za nadzor obračunavanja i plaćanja prihoda po osnovi obveznog osiguranja od automobilske odgovornosti (»Narodne novine«, broj 118/09).

Članak 13.

Ovaj Pravilnik objavit će se u »Narodnim novinama« i stupa na snagu s danom objave.

Klasa: 410-01/12-01/3000

Urbroj: 513-07-21-01/12-1

Zagreb, 22. studenoga 2012.

Ministar financija
Slavko Linić, v. r.

Obrazac FPO

|  |  |
| --- | --- |
| I. Podaci o podnositelju izvješća | II. Podaci o nadležnoj ispostavi Porezne uprave |
| 1. Naziv: \_\_\_\_\_\_\_\_\_\_\_\_\_ | Područni ured \_\_\_\_\_\_\_\_\_\_\_\_\_ |
| 2. Adresa: \_\_\_\_\_\_\_\_\_\_\_\_ | Ispostava \_\_\_\_\_\_\_\_\_\_\_\_\_\_\_\_\_ |
| 3. OIB: \_\_\_\_\_\_\_\_\_\_\_\_\_\_ |

IZVJEŠĆE
o obračunanom i uplaćenom mjesečnom predujmu – prihodu po osnovi obveznog osiguranja od automobilske odgovornosti u obračunskom razdoblju

od |\_\_|\_\_| |\_\_|\_\_| do |\_\_|\_\_| |\_\_|\_\_| god. |\_\_|\_\_|\_\_|\_\_|

|  |  |  |
| --- | --- | --- |
| III. Podaci o utvrđenoj obvezi | | |
| R. b. | Opis | Iznos u kunama i lipama ili % |
| 1. | Iznos ukupno naplaćenih premija osiguranja tijekom obračunskog razdoblja |  |
| 2. | Udio funkcionalne premije osiguranja u ukupno naplaćenoj premiji osiguranja (%) |  |
| 3. | Iznos naplaćenih funkcionalnih premija osiguranja tijekom obračunskog razdoblja |  |
| 4. | Iznos utvrđenog mjesečnog predujma |  |
| 5. | Iznos uplaćenog mjesečnog predujma |  |

U \_\_\_\_\_\_\_\_\_,\_\_\_\_\_\_\_\_\_\_\_.

|  |  |  |
| --- | --- | --- |
| ime i prezime osobe koja je sastavila izvješće | M.P.                  potpis odgovorne osobe |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_ |

|  |  |
| --- | --- |
| Datum primitka | Ovjera i potpis ovlaštenog službenika Porezne uprave |
|  |  |

Obrazac FPO-K

|  |  |
| --- | --- |
| I. Podaci o podnositelju izvješća | II. Podaci o nadležnoj ispostavi Porezne uprave |
| 1. Naziv: \_\_\_\_\_\_\_\_\_\_\_\_\_ | Područni ured \_\_\_\_\_\_\_\_\_\_\_\_\_ |
| 2. Adresa: \_\_\_\_\_\_\_\_\_\_\_\_ | Ispostava \_\_\_\_\_\_\_\_\_\_\_\_\_\_\_\_\_ |
| 3. OIB: \_\_\_\_\_\_\_\_\_\_\_\_\_\_ |

IZVJEŠĆE
o godišnjem obračunu – prihodu po osnovi obveznog osiguranja od automobilske odgovornosti za razdoblje

od |\_\_|\_\_| |\_\_|\_\_| do |\_\_|\_\_| |\_\_|\_\_| god. |\_\_|\_\_|\_\_|\_\_|

|  |  |  |  |
| --- | --- | --- | --- |
| III. Podaci o utvrđenoj obvezi | | | |
| R. b. | Opis | | Iznos u kunama i lipama |
| 1. | Iznos stvarnih troškova Zavoda utvrđen konačnim obračunom za izvještaju godinu | |  |
| 2. | Ukupan iznos uplaćenih predujmova tijekom izvještajne godine | |  |
| 3. | Razlika za uplatu/povrat (1-2) (+ ili -) | |  |
| ☐ \_\_\_\_\_\_\_\_\_\_ kn  POVRAT | | ☐ \_\_\_\_\_\_\_\_\_\_ kn  PREDUJAM | |
| Više uplaćena sredstva vratiti na račun broj: \_\_\_\_\_\_\_\_\_\_\_\_\_\_\_\_\_  otvoren kod \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | | | |

U \_\_\_\_\_\_\_\_\_\_\_,\_\_\_\_\_\_\_\_\_\_\_.

|  |  |  |
| --- | --- | --- |
| ime i prezime osobe koja je sastavila izvješće | M.P.                 potpis odgovorne osobe |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_ |

|  |  |
| --- | --- |
| Datum primitka | Ovjera i potpis ovlaštenog službenika Porezne uprave |
|  |  |

132 30.11.2012 Pravilnik o načinu obračunavanja i plaćanja te izvješćivanja o prihodu obveznog zdravstvenog osiguranja po osnovi obveznog osiguranja od automobilske odgovornosti

132 30.11.2012 Pravilnik o načinu obračunavanja i plaćanja te izvješćivanja o prihodu obveznog zdravstvenog osiguranja po osnovi obveznog osiguranja od automobilske odgovornosti

132 30.11.2012 Pravilnik o načinu obračunavanja i plaćanja te izvješćivanja o prihodu obveznog zdravstvenog osiguranja po osnovi obveznog osiguranja od automobilske odgovornosti

Pravilnik, NN 132/2012-2820
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)